Nóg 'n terugslag vir die video-app Zoom | Netwerk24
Deur Petrus Malherbe 09 April 2020 12:51
Zoom word daagliks deur meer as 200 miljoen mense gebruik.Foto: Reuters
Zoom, 'n app vir videokonferensies, se getal gebruikers het in die laaste paar weke met etlike miljoene toegeneem weens die Covid-19-pandemie wat noodsaak dat mense van die huis af werk. Hooggeplaaste regeringsamptenare gebruik dit ook om vergaderings te belê.
Zoom Video Communications, die genoteerde maatskappy wat die Zoom-app ontwikkel, het egter onder skoot gekom vir sy skynbare laksheid wat die veiligheid van sy diens betref. Gesprekke op Zoom word byvoorbeeld nie gekodeer nie, wat beteken die maatskappy (of 'n kuberkraker) kan dit tegnies onderskep.
Gesprekke op apps soos Messenger of Instagram is ook nie gekodeer nie.
Zoom Video Communications word nou deur een van sy aandeelhouers gedagvaar en daarvan beskuldig dat hy die "foute" in sy veiligheid doelbewus probeer versteek het.
Zoom het glo ook gebruikers se inligting sonder toestemming aan derdepartye, insluitend Facebook, gegee.
Eric Yuan, uitvoerende hoof, het reeds toegegee die maatskappy kon meer gedoen het om die veiligheid van gesprekke op Zoom te verseker, maar bygevoeg die app is nie meer onveilig as enige van sy mededingers nie.
Nóg 'n risiko van Zoom-gesprekke was sogenaamde "Zoombombing" waardeur iemand onregmatig toegang tot 'n vergadering kry en onsedelike aanmerkings maak en weer die gesprek verlaat.
Dié risiko is intussen uit die weg geruim, sê Yuan. Zoom het begin om vergaderings met 'n wagwoord te beskerm en om te vereis dat enigiemand wat by 'n vergadering wil aansluit eers in 'n digitale wagkamer moet wag.
Die maatskappy beplan ook om eersdaags 'n nuwe weergawe van sy diens met bykomende kodering van videogesprekke beskikbaar te stel.
Nietemin het 'n hoërskool in die Amerikaanse deelstaat Kalifornië in 'n brief aan ouers gesê hulle gaan nie meer Zoom gebruik nie nadat 'n "kaal volwasse man" toegang tot 'n vergadering gekry het en rassistiese aanmerkings kwytgeraak het. Dié vergadering was met 'n wagwoord beskerm, voer die skool aan.
Zoom het nie op die beweringe gereageer nie. Die skool het toegegee iemand in die vergadering kon moontlik die wagwoord met die indringer gedeel het.
Miljoene skole het begin om Zoom te gebruik om klasse aanlyn voort te sit. Ander opsies sluit ook in Google Classroom en Microsoft Teams.
"In vergelyking met ons mededingers is Zoom veilig om te gebruik," sê Yuan.
"Ons is daartoe verbind om beter te wees en die hoogste standaard te handhaaf wat veiligheid en privaatheid betref."
Elon Musk se Tesla het ook verlede week die gebruik van Zoom verbied weens kommer oor die veiligheid daarvan.
Meer as 200 miljoen mense het Zoom daagliks begin gebruik sedert die Covid-19-pandemie dwarsoor die wêreld begin versprei het. Voorheen het 'n gemiddeld van sowat 25 miljoen mense dit per dag gebruik.
Zoom het intussen ook Alex Stamos as hoof van veiligheid aangestel. Stamos was voorheen in dieselfde posisie by Facebook.
Meer oor: Google | Staat Van Inperking | Koronavirus | Werk Van Huis Af | Zoom | Sosiale Media | Inperking | Covid-19 | Tegnologie